《月支王头饮器歌》
元代·大欣

呼韩款塞称藩臣，已知绝漠无王庭。驰突犹誇汉使者，纵马夜出居延城。

我有饮器非饮酒，开函视之万鬼走。世世无忘冒顿功，月支强王头在手。

帐下朔风吹酒寒，凝酥点雪红斓斑。想见长缨系马上，髑髅溅血如奔湍。

手麾欲回斗杓转，河决昆崙注尊满。酒酣剑吼浮云悲，使者辞欢归就馆。

古称尊俎备献酬，孰知盟誓生戈矛。斩取楼兰悬汉阙，功臣犹数义阳侯。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。居杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。